Die webwerf vir Jongmense
Baie welkom by Jeugfokus.co.za!
Ek sien uit daarna dat ons die avontuur van geloofsgroei saam kan aanpak sodat ons almal saam tot ons volle potensiaal in Jesus Christus kan ontwikkel en in Jesus meer as oorwinnaars in elke situasie sal wees!
Die afgelope paar jaar was dit my voorreg om webmeester van die Jeugfokus.org.za webwerf te wees - 'n taak wat ek geweldig geniet het. Ek was besig met kubersending - dit is die uitbou van Jesus se koninkryk deur gebruik te maak van moderne tegnologie en die internet. Ook het ek met jongmense gewerk vir wie ek 'n baie sagte plekkie het.
Gedurende hierdie 6 jaar het ek gesien hoedat besoekersgetalle op die webwerf toegeneem het vanaf 'n skamele 180 per maand (Augustus 2001) tot meer as 11,000 besoekers per maand in 2006. Verlede jaar het ons die 100,000 kerf oortref met die aantal besoekers by die Jeugfokus webwerf! Dit het my laat besef watter wonderlike hulpmiddel ons hier het, asook watter groot behoefte daar aan so 'n diens is.
Dit is my ideaal dat ons op hierdie nuwe webwerf vir jongmense (van alle ouderdomme) die uitdagings en probleme waarmee ons jongmense (en hulle ouers) daagliks te kampe kry, gaan aanspreek. Die idee is om ons jongmense in hulle geloof en geloofsgroei by te staan, te lei en te begelei met artikels wat hulle kan help om tot meer as oorwinnaars in Jesus Christus te ontwikkel.
Ons is Koningskinders - mag ons elkeen leer om voluit as Koningskind te lewe!
Ek sal graag wil hoor watter onderwerpe en temas jy graag op die webwerf sal wil sien. Stuur asb. vir my 'n eposboodskap met jou idees en behoeftes.
Kontak my ook asb. dadelik indien jy belangstel om op die een of ander wyse by hierdie projek betrokke te wees. Medewerkers, advies en wenke is meer as welkom.